Asociaţia Traducătorilor Profesionişti a ales un nou Consiliu de conducere
Pe data de 5 februarie 2011, a avut loc Adunarea Generală a Asociaţiei Traducătorilor Profesionişti din Moldova şi Asociaţia a ales un nou Consiliu de conducere. Anul acesta prezenţa a fost cu mult mai bună decât în alţi ani şi la Adunare au asistat chiar şi oaspeţi. Acest lucru a contribuit la faptul ca această adunare să fie una deosebită. Vezi mai jos câteva momente mai speciale despre acest eveniment.

Primii care şi-au prezentat dările de seamă au fost subunităţile Asociaţiei: comisia de atestare, consiliul de supraveghere şi trezorierul. Dna Elisaveta Onofreiciuc, preşedinta Comisiei de atestare, a făcut o serie de recomandări foarte bune. Una din ele s-a referit la necesitatea de a face amendamente la Statutul şi Regulamentul ATP Moldova, pentru a specifica clar statutul membrilor simpatizanţi ai Asociaţiei. Un alt amendament ar trebui să stipuleze împuterniciri extinse pentru Comisia de atestare, în aşa fel încât aceasta să poată lua o atitudine în ceea ce priveşte suspendarea statutului de membru al Asociaţiei.  

Ca de obicei, dna Marina Iliciova a prezentat un raport de activitate foarte bine structurat, cu descrierea amănunţită a resurselor financiare ale ATP Moldova. Într-un fel a fost trist să ne dăm seama că din cauza finanţelor insuficiente nu s-au putut întreprinde mai multe activităţi interesante, cum ar fi schimbul de experienţă cu colegii de peste hotare, afilierea la organizaţii internaţionale de profil, etc.

Pe de altă parte, dna Tamara Burcă, preşedinta Consiliului de supraveghere al Asociaţiei, a constatat că Consiliul de conducere a reuşit să realizeze lucruri frumoase cu bani puţini. Marcarea sărbătorii Crăciunului a fost unul din exemplele de acest gen.

Anul acesta raportul prezentat de dna Eleonora Rusnac, preşedintele Asociaţiei, a fost unul foarte deosebit de rapoartele din anii precedenţi. Trecerea în revistă a activităţilor implementate de Consiliu pe parcursul mandatului său a fost acompaniată de numeroase constatări, care ilustrau esenţa stării lucrurilor într-un mod foarte relevant. Acestea, pe alocuri,  conţineau şi o doză de umor, lucru ce a făcut raportul respectiv să semene foarte mult cu un articol pentru presă sau cu o comunicare pentru un program radio. Astfel, audierea raportului a fost foarte uşoară şi s-a reuşit atragerea atenţiei tuturor celor prezenţi la Adunarea Generală.
Alegerea noilor membri ai Consiliului de conducere n-a mai fost una plicticoasă şi obişnuită, cu alegerea în componenţa Consiliului, din nou şi din nou, a unora şi aceloraşi persoane. Dna Tamara Burcă, preşedinta Adunării Generale, a provocat participanţii la Adunare şi le-a propus să se propună de sine stătător în calitate de membri ai Consiliului ATP Moldova. Svetlana Morarenco s-a dovedit cea mai curajoasă dintre participanţi şi chiar şi-a înaintat candidatura de membru al Consiliului. Şi a fost aleasă!!! Trei dintre cei cinci, noi aleşi, membri ai Consiliului aparţin la generaţia tânără de traducători din Asociaţie. Acest lucru este unul foarte încurajator. Aşadar, este de aşteptat că în activitatea Asociaţiei vor apărea activităţi noi şi interesante. Însuşi procesul de alegere a Consiliului a avut loc într-un mod foarte serios şi chiar cu vot secret, lucru cu adevărat nou în activitatea Asociaţiei.
Aşadar, în anul acesta, totul a fost altfel în derularea Adunării Generale a Asociaţiei. Doar bugetul Asociaţiei rămâne unul la fel de mic ca şi în anii precedenţi şi nu depăşeşte suma de aproximativ 10000 lei anual. Noul Consiliu de conducere al Asociaţiei va trebui să se gândească la colectarea de fonduri adăugătoare pentru a susţine activităţi noi şi interesante. Să le dorim mult succes membrilor noi aleşi în Consiliul de conducere, şi anume Eleonorei Rusnac, Veaceslav Musteaţă, Svetlanei Morarenco, Nicoletei Culava şi Alionei Mihăilă-Brînză. 
